รายชื่อสิ่งแรกในประเทศไทย

บทความต่อไปนี้เป็นรายชื่อสิ่งแรกในประเทศไทย

การคมนาคม 

 ถนนสายแรกที่สร้างขึ้นโดยใช้วิธีการก่อสร้างแบบสมัยใหม่ คือ ถนนเจริญกรุง เปิดใช้เมื่อปี พ.ศ. 2407
 ทางรถไฟสายแรก คือ ทางรถไฟสายปากน้ำ เปิดใช้เมื่อปี พ.ศ. 2436
 ท่าอากาศยานแห่งแรก คือ ท่าอากาศยานนานาชาติดอนเมือง เปิดใช้เมื่อปี พ.ศ. 2457 ถือเป็นหนึ่งในสนามบินที่เก่าแก่ที่สุดในเอเชีย
 เครื่องบินลำแรกที่ขึ้นบินในประเทศไทย คือ เครื่องบินเฮนรี ฟาร์แมน ถูกขับโดยนายชาร์ลส์ แวน เดน บอร์น เมื่อปี พ.ศ. 2454
 สะพานข้ามแม่น้ำโขงขนาดใหญ่แห่งแรก คือ สะพานมิตรภาพไทย-ลาว 1 เปิดเมื่อ พ.ศ. 2537
 รถไฟฟ้าสายแรกในประเทศไทย คือ รถไฟฟ้าบีทีเอส เปิดให้บริการเมื่อ 5 ธันวาคม พ.ศ.2542
 รถไฟฟ้าใต้ดินสายแรกในประเทศไทย คือ รถไฟฟ้ามหานคร สายเฉลิมรัชมงคล เปิดให้บริการเมื่อ 3 กรกฎาคม พ.ศ.2547

การทหาร 

 เรือดำน้ำ 4 ลำแรกในกองทัพเรือไทย คือ เรือหลวงมัจฉาณุ เรือหลวงวิรุณ เรือหลวงสินสมุทร และเรือหลวงพลายชุมพล เข้าประจำการพร้อมกันเมื่อปี พ.ศ. 2481
 เรือบรรทุกอากาศยานลำแรกในกองทัพเรือไทย คือ เรือหลวงจักรีนฤเบศร เข้าประจำการเมื่อปี พ.ศ. 2540
 ผู้บัญชาการทหารสูงสุดคนแรกคือ แปลก พิบูลสงคราม ดำรงตำแหน่ง 13 พฤศจิกายน พ.ศ. 2483 – 9 พฤษภาคม พ.ศ. 2484
 จอมพลและจอมพลเรือคนแรกของไทยคือ สมเด็จพระราชปิตุลา บรมพงศาภิมุข เจ้าฟ้าภาณุรังษีสว่างวงศ์ กรมพระยาภาณุพันธุวงศ์วรเดช ได้รับพระราชทานยศเมื่อ พ.ศ. 2453 และ พ.ศ. 2456 ตามลำดับ
 จอมพลอากาศคนแรกของไทยคือแปลก พิบูลสงคราม ได้รับพระราชทานยศเมื่อ พ.ศ. 2487

การปกครอง 

 นายกรัฐมนตรีคนแรกของประเทศไทย คือ พระยามโนปกรณ์นิติธาดา ดำรงตำแหน่งตั้งแต่วันที่ 28 มิถุนายน พ.ศ. 2475 จนถึงวันที่ 20 มิถุนายน พ.ศ. 2476
 นายกรัฐมนตรีหญิงคนแรก คือ ยิ่งลักษณ์ ชินวัตร ดำรงตำแหน่งตั้งแต่วันที่ 5 สิงหาคม พ.ศ. 2554 จนถึงวันที่ 7 พฤษภาคม พ.ศ. 2557
 นายกรัฐมนตรีคนแรกที่ดำรงตำแหน่งครบวาระ 4 ปี โดยมาจากการเลือกตั้งโดยตรง คือ ทักษิณ ชินวัตร ดำรงตำแหน่งตั้งแต่วันที่ 17 กุมภาพันธ์ พ.ศ. 2544 จนถึงวันที่ 11 มีนาคม พ.ศ. 2548
 ผู้ว่าราชการกรุงเทพมหานครคนแรก คือ ชำนาญ ยุวบูรณ์ ดำรงตำแหน่งตั้งแต่วันที่ 1 มกราคม พ.ศ. 2516 จนถึงวันที่ 22 ตุลาคม พ.ศ. 2516
 ผู้ว่าราชการกรุงเทพมหานครคนแรกที่มาจากการเลือกตั้ง คือ ธรรมนูญ เทียนเงิน ดำรงตำแหน่งตั้งแต่วันที่ 12 สิงหาคม พ.ศ. 2518 จนถึงวันที่ 29 เมษายน พ.ศ. 2520
 ประธานสภาผู้แทนราษฎรคนแรกของไทย คือ เจ้าพระยาธรรมศักดิ์มนตรี (สนั่น เทพหัสดิน ณ อยุธยา) ดำรงตำแหน่งตั้งแต่วันที่ 28 มิถุนายน พ.ศ. 2475 จนถึงวันที่ 1 กันยายน พ.ศ. 2475
 สมาชิกสภาผู้แทนราษฎรหญิงคนแรกของไทย คือ อรพินท์ ไชยกาล มาจากการเลือกตั้งสมาชิกสภาผู้แทนราษฎรไทย พ.ศ. 2492
 พรรคการเมืองพรรคแรก คือ พรรคก้าวหน้า ก่อตั้งเมื่อปี พ.ศ. 2488
 รัฐประหารครั้งแรกที่ประสบความสำเร็จ คือ รัฐประหารเดือนเมษายน พ.ศ. 2476
 นายกรัฐมนตรีคนแรกที่สังกัดกองทัพเรือคือถวัลย์ ธำรงนาวาสวัสดิ์
 อธิบดีหญิงคนแรกคือพระเจ้าบรมวงศ์เธอ กรมหลวงทิพยรัตนกิริฏกุลินี อธิบดีกรมโขลน สังกัดกระทรวงวัง

การศึกษา 

 มหาวิทยาลัยแห่งแรก คือ จุฬาลงกรณ์มหาวิทยาลัย ก่อตั้งเมื่อ พ.ศ. 2460
 มหาวิทยาลัยเอกชนแห่งแรก คือ มหาวิทยาลัยพายัพ จังหวัดเชียงใหม่ ก่อตั้งเมื่อ พ.ศ. 2517
 โรงเรียนรัฐแห่งแรก คือ โรงเรียนสวนกุหลาบวิทยาลัย ก่อตั้งเมื่อปี พ.ศ. 2425
 โรงเรียนเอกชนแห่งแรก คือ โรงเรียนกรุงเทพคริสเตียนวิทยาลัย ก่อตั้งเมื่อปี พ.ศ. 2395
 แบบเรียนภาษาไทยเล่มแรก คือ จินดามณี เขียนขึ้นในช่วงรัชสมัยสมเด็จพระนารายณ์มหาราช

การสำรวจ 

 คนไทยคนแรกที่เดินทางไปถึงทวีปแอนตาร์กติกา คือ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เมื่อปี พ.ศ. 2536
 คนไทยคนแรกที่ไปถึงยอดเขาเอเวอเรสต์ คือ วิทิตนันท์ โรจนพานิช ไปถึงเมื่อปี พ.ศ. 2551

กีฬา

กีฬาโอลิมปิก 

 กีฬาโอลิมปิกครั้งแรกที่ประเทศไทยเข้าร่วม คือ โอลิมปิกฤดูร้อน 1952 จัดขึ้นเมื่อ พ.ศ. 2495
 นักกีฬาไทยคนแรกที่ได้เหรียญโอลิมปิก คือ พเยาว์ พูนธรัตน์ ได้เหรียญทองแดงจากการแข่งขันมวยสากลในโอลิมปิกฤดูร้อน 1976 เมื่อปี พ.ศ. 2519
 นักกีฬาไทยคนแรกที่ได้เหรียญเงินโอลิมปิก คือ ทวี อัมพรมหา ได้เหรียญเงินจากการแข่งขันมวยสากลในโอลิมปิกฤดูร้อน 1984 เมื่อปี พ.ศ. 2527
 นักกีฬาไทยคนแรกที่ได้เหรียญทองโอลิมปิก คือ สมรักษ์ คำสิงห์ ได้เหรียญจากการแข่งขันมวยสากลในโอลิมปิกฤดูร้อน 1996 เมื่อปี พ.ศ. 2539

กีฬาเอเชียนเกมส์ 

 กีฬาเอเชียนเกมส์ครั้งแรกที่จัดขึ้นในประเทศไทย คือ เอเชียนเกมส์ 1966 จัดขึ้นเมื่อปี พ.ศ. 2509

ความบันเทิง 
 ภาพยนตร์เรื่องแรกคือ นางสาวสุวรรณ ออกฉายเมื่อ พ.ศ. 2466
 ภาพยนตร์เรื่องแรกที่สร้างและผลิตโดยคนไทยทั้งหมดคือ โชคสองชั้น ออกฉายเมื่อ พ.ศ. 2470
 ภาพยนตร์เสียงเรื่องแรกคือ หลงทาง ออกฉายเมื่อ พ.ศ. 2475
 ภาพยนตร์สีเรื่องแรกคือ ปู่โสมเฝ้าทรัพย์ ออกฉายเมื่อ พ.ศ. 2480
 ภาพยนตร์แอนิเมชันเรื่องแรกคือ เหตุมหัศจรรย์ ออกฉายเมื่อ พ.ศ. 2498
 ละครโทรทัศน์เรื่องแรกคือ สุริยานีไม่ยอมแต่งงาน ออกฉายเมื่อ พ.ศ. 2498 ทางช่อง 4 บางขุนพรหม
 โรงภาพยนตร์แห่งแรกคือ โรงละครหม่อมเจ้าอลังการ
 นักแสดงนำชายคนแรกคือ ขุนรามภรตศาสตร์ (ยม มงคลนัฎ) รับบท กล้าหาญ ในนางสาวสุวรรณ (พ.ศ. 2466)
 นักแสดงนำหญิงคนแรกคือ อนินทิตา อาขุบุตร รับบท สุวรรณ ในนางสาวสุวรรณ (พ.ศ. 2466)
 ผู้กำกับภาพยนตร์คนแรกคือ ขุนอนุรักษ์รัถการ (เปล่ง สุขะวิริยะ) จากเรื่องโชคสองชั้น (พ.ศ. 2470)
 นักพากย์ภาพยนตร์คนแรกคือ พร้อมสิน สีบุญเรือง
 นักเขียนการ์ตูนคนแรกคือ ขุนปฏิภาคพิมพ์ลิขิต (เปล่ง ไตรปิ่น)
 นางงามจักรวาลชาวไทยคนแรกคือ อาภัสรา หงสกุล ชนะการประกวดนางงามจักรวาล 1965

พลังงาน 

 เขื่อนเอนกประสงค์แห่งแรก คือ เขื่อนภูมิพล ก่อสร้างเสร็จเมื่อปี พ.ศ. 2507
 การจ่ายกระแสไฟฟ้าครั้งแรกของประเทศไทย เกิดขึ้นที่พระที่นั่งจักรีมหาปราสาท เมื่อปี พ.ศ. 2427

เศรษฐกิจ 

 ธนาคารพาณิชย์ไทยแห่งแรก คือ แบงก์สยามกัมมาจล ก่อตั้งเมื่อปี พ.ศ. 2449 ซึ่งต่อมาเปลี่ยนชื่อเป็น ธนาคารไทยพาณิชย์
 ธนาคารของรัฐบาลไทยแห่งแรก คือ คลังออมสิน ก่อตั้งเมื่อปี พ.ศ. 2456 ต่อมาเปลี่ยนชื่อเป็นธนาคารออมสิน

อื่น ๆ 

 สวนสัตว์แห่งแรกคือ สวนสัตว์ดุสิต ที่กรุงเทพมหานคร เปิดเมื่อปี พ.ศ. 2481
 อุทยานแห่งชาติแห่งแรก คือ อุทยานแห่งชาติเขาใหญ่ ตั้งขึ้นเมื่อปี พ.ศ. 2505
 อุทยานแห่งชาติประเภทชายฝั่งแห่งแรกของประเทศไทย คือ อุทยานแห่งชาติเขาสามร้อยยอด ก่อตั้งเมื่อปี พ.ศ. 2509
 โรงพิมพ์แห่งแรก คือ โรงพิมพ์บำรุงนุกูลกิจ ก่อตั้งเมื่อ พ.ศ. 2438

อ้างอิง

ดูเพิ่ม 
 ที่สุดในประเทศไทย

รายชื่อเกี่ยวกับประเทศไทย